SAPD soek ‘hartelose’ verdagtes wat vulstasie roof, motoris doodskietFoto: SAPD, Facebook Die polisie in Kamhlushwa in Mpumalanga is op soek na ŉ groep verdagtes wat vroeër vandeesweek ŉ vulstasie in dié dorp beroof en ŉ motoris in die proses doodgeskiet het. Brig. Leonard Hlathi, woordvoerder van die polisie, sê die voorval het glo Maandagoggend baie vroeg plaasgevind. Volgens Hlathi het ŉ groep van 13 of 14 gewapende mans omstreeks 03:00 die winkel by die vulstasie binnegestorm. Hy sê die verdagtes het die kluis opgeblaas en ŉ onbekende bedrag kontant en sigarette gesteel. “In die proses het ŉ motoris by die vulstasie stilgehou om brandstof in sy motor te gooi, en die verdagtes het sonder waarskuwing op hom losgebrand. Die man het probeer ontsnap, maar is in die bolyf getref en het beheer oor sy voertuig verloor waarna hy in ŉ huis ingeploeg het,” sê Hlathi. Die man is later op die toneel dood verklaar. Hlathi sê ŉ tweede motoris het “wonderbaarlik” daarin geslaag om ongedeerd te ontsnap nadat hy ook tydens die rooftog by die vulstasie stilgehou het. Lt.genl. Mondli Zuma, provinsiale polisiekommissaris, het die “sinnelose” dood van die man veroordeel. Hy versoek lede van die publiek om op enige moontlike manier die “hartelose moordenaars” te help vastrek. “Ons sal nie rus tot die hartelose moordenaars boete doen vir hul gruwelike dade nie. Ons doen daarom ŉ beroep op die gemeenskap om die polisie by te staan om die verdagtes vas te trek,” het hy gesê. Mense met meer inligting kan ao. Mduduzi Shongwe by 082 389 8112 bel. Jy kan ook die misdaadnoodlyn by 0860 010 111 skakel.